Euroopa tippkitarrist Stian Westerhus avab Tallinnas Viljandi kitarrifestivali ja annab tasuta töötoa
Westerhusi unikaalne helikeel ja kompromissitu lähenemine muusikale on muutnud ta noorema põlvkonna üheks nõutumaks improsuuna sooloesinejaks maailmas. Westerhusi põhjamaisele tagasihoidlikkusele on kontrastiks tema kordumatud live-show’d, kus punkarit meenutav kitarrist oma efektipedaalide ja instrumendi abiga loob müra, mis oskuslikult on seatud isikupärasteks meloodiateks ja kordumatuteks kõlamaastikeks. See on kui etendus, kus helide ja valguse maailm muutub terviklikuks jutustuseks.
BBC Radio 3 „Late Junction“ saate produtsendi Fiona Talkingtoni sõnul ühendab Westerhus hiilgava tehnilise oskuse ja harva esineva loovusliku südikuse ning visiooni. „Tema muusika on inspireeriv nii publikule kui ka laiemalt kogu kaasaaegse muusika tulevikule.“
Westerhus külastas Eestit esimest korda tänavu augustis, esinedes Norra maineka trompetisti ja jazziuuendaja Nils Petter Molvaeri trio kooseisus Leigo Järvemuusika festivalil.
Projekti raames jätkab SA Tallinn 2011 ka koostööd Sally Stuudio kunstikooliga, mille õpilased jäädvustavad Westerhusi Tallinna-kontserdi ka graafiliselt. Valminud töödest koostatakse virtuaalnäitus, mida eksponeeritakse nii SA Tallinn 2011 kui ka Sally Stuudio veebikeskkonnas.
Kolmapäeval, 14. septembril kella 13.30–16.30 annab Stian Westerhus tasuta improvisatsiooniteemalise töötoa G. Otsa nimelises muusikakoolis. Töötuba toetab Tallinna spordi- ja noorsooamet. Oodatud on nii professionaal- kui ka harrastusmuusikud. Osalemiseks tuleb registreerida hiljemalt 13. septembril e-kirja teel firstname.lastname@example.org.
15. ja 16. septembril esineb Stian Westerhus Viljandi kitarrifestivalil.
Videointervjuu Stian Westerhusiga:
http://www.youtube.com/watch?v=5vkL1NgbycA
Stian Westerhus ja Nils Petter Molvaer:
http://www.youtube.com/watch?v=sYAwLMaREp0
Stian Westerhus ja David Sylvian
http://www.youtube.com/watch?v=pkECypl8lCo